钦定古今图书集成/明伦汇编/官常典/第541卷 > 杭雄
## 钦定古今图书集成/明伦汇编/官常典/第541卷 > 杭雄

按《明外史》本传：“雄，字世威，世为绥德卫总旗。雄承荫，
数先登，积首功，六迁至指挥使。正德七年，进署都督
指挥佥事，剿贼四川，寻守备西宁。用尚书杨一清荐，
擢延绥游击将军。从都御史彭泽经略哈密，偕副将
安国破敌岢岚。进都督佥事，改参将，擢都督同知，统
边兵操于西内。武宗幸宣府、大同，雄扈从，即拜大同”
总兵官。嘉靖初，汰传奉官。雄当贬，以方守边，命署都
督佥事，镇守如故。小王子万馀骑入沙河堡，雄战却
之。未几，复大入，不能御。求罢，不许。移延绥，召佥书后
军都督府。三年秋，土鲁番侵甘肃。诏尚书金献民视
师。以雄佩平卤大将军印，充总兵官，提督陕西、延绥、
宁夏、甘肃四镇军务。列侯出征，始佩大将印，无授都
督者。至是特以命雄。甫至，寇已破走，而雄亦得荫锦
衣千户。既班师，复出镇宁夏。吉囊大入，总督王宪檄
雄等破之，进都督同知。寇八千骑乘冰犯宁夏，雄及
副总兵赵镇御之。前锋陷伏中，雄等皆败。总督王琼
劾之，夺官闲住。明年卒。雄敢战，尝以数骑行边。敌麇
至，乃下马积鞍为垒，跪而射之。敌退，解衣腋凝血，乃
知中飞矢。武宗在大同，见雄毡帷敝甚，曰：“老杭穷乃
尔。”寇至，帝将亲击。雄叩马谏曰：“主人畜犬，盗至不吠，
奚用犬为？愿听臣等效力。”帝笑而止。少役，延绥巡抚
行台，既贵，每至台议事，不敢正席坐，曰：“此当年役所
也。”正德、嘉靖间，西北名将马永而下，亦称雄云。